
Szívességkérések elutasítása magyar, amerikai angol és olasz nyelven: összehasonlító tanulmány

Összefoglaló
Tanulmányomban magyar anyanyelvűek szívességkérésekre adott elutasításait hasonlítottam össze olasz és amerikai angol beszélők elutasításaival. A kutatás elméleti kerete három részből állt: (1) az elutasítás mint beszédaktus, (2) Brown és Levinson (1987) közelítő-és távolító arcra épülő udvariasságelmélete, valamint (3) Spencer-Oatey (2008) kapcsolatkezelési modellje. Az empirikus pilot kutatásnak három célja volt: (1) megvizsgálni és összehasonlítani, hogy a magyar, olasz és amerikai angol beszélők milyen elutasítási stratégiákat használnak, (2) megvizsgálni, hogy a három nyelvi csoportra milyen udvariassági orientáció jellemző az elutasítás beszédaktusával kapcsolatban, valamint ez hogyan befolyásolja az elutasítások megvalósítását, (3) tesztelni, hogy a kutatási eszköz alkalmas-e az elutasítások szóbeli interakcióban történő vizsgálatára. A kutatás eszköze egy félig strukturált interjú volt, melyben kilenc magyar egyetemista vett részt. A begyűjtött adatokat Verzella és Tommaso (2020) elutasítás-taxonómiája szerint elemeztem, majd az általuk végzett kutatás eredményeivel hasonlítottam össze, melyben olasz és amerikai angol beszélők elutasításait vizsgálták. Az eredmények azt mutatják, hogy a beszélők eltérő udvariassági orientációja és arcfenyegetettség-érzékelése összefüggött azzal, hogy mely elutasítási stratégiákat részesítették előnyben. Az amerikai angol beszélők a saját arcukat kevésbé érezték fenyegetve az elutasítás terhe alatt, így jellemzően a közelítő udvariasság stratégiáihoz folyamodtak és direktebbek voltak a másik két csoporthoz képest. Az olasz beszélők a saját arcukat érezték elsősorban fenyegetve, ami a távolító udvariasság stratégiáinak túlnyomó használatában mutatkozott meg, ezzel együtt indirektebbé téve az elutasításaikat. A magyarok ezzel szemben a két csoport között helyezkedtek el: az elutasítást fenyegetésként észlelték a saját-és másik-arc számára egyaránt, amit a közelítő és távolító udvariassági stratégiák együttes használatával igyekeztek enyhíteni. Bár a félig strukturált interjúnak vannak bizonyos korlátai, összességében ígéretesnek tűnik az elutasítások diskurzus-szintű kutatásához.

